《雪霁谒景醇时方筑堤捍水修湖山堂复和前韵》
宋代·释德洪

筑堤盖南堂，雪霰响新瓦。我踏雪泥至，自携双不借。

爱公有俊雪，句法洗凡马。清婉继彭泽，寒陋笑东野。

愿为西崦邻，投名入诗社。馀年吾事济，过从有公者。

何时闻折竹，灯火共清夜。晓堂人未扫，如开辋川画。

平生学牧牛，鼻索尝自把。而今失所在，宁复事鞭打。

吾诗一寄耳，雕琢特未暇。且欣两俱健，意雪要倾写。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。